Piletite hinnatõus on paratamatu, kuid kvartalikaardi kaotamine riski võtmine, ütleb transpordi ametiühingu juht Peep Peterson. Tallinnas tõstetakse ühistranspordi piletite hindu ning kaotatakse kvartalikaart. Kütusehinna survel on piletite hindade tõus paratamatu.    "Hinnatõusu seisukohast tuleb arvestada, mis on kütusehinnaga toimunud. See häving tuleb kuidagi ära jagada. Kas see makstakse kinni  dotatsioonidest või maksavad reisijad. Praegu tehakse see üsna ausalt pooleks. See on maailmaturu paratamatus, et nii elekter kui ka kütus on kallimaks läinud," rääkis Peterson.    "Pigem on probleemiks kvartalikaardi kaotamine. Piletite mitmekesisus on reisijate huvides ja nüüd on risk, et ühistranspordi atraktiivsus mõne reisijagrupi jaoks kaob. Ilmselt annab see ühistranspordi kasutamisele mingi tagasilöögi," lisas transpordi ametiühingu juht.    "Hinnatõusu ära jäämine mõjutab sama  moodi bussijuhte, kui näiteks firmadel ei jätku raha neile palkade maksmiseks. Väikese hinnatõusu peame paratamatult kaasa tegema, väga palju odavamaid liiklemisviise ei ole olemas. Jalgsi kõndimist võib suvel küll harrastada, kuid talvel jääb odavamaks võimaluseks buss, tramm ja troll," lisas Peterson.    Delfi majandus